Maalaji
Geotekninen maalajiluokitus

Rakennustekniikan tarpeita varten on Suomessa käytetty 1970-luvulta lähtien geoteknistä maalajiluokitusta (GEO-luokitus), jonka maalajiryhmät ovat
eloperäiset maalajit (eloperäistä ainesta > 20 painoprosenttia) ja kivennäismaalajit (eloperäistä ainesta ≤ 20 painoprosenttia). Kivennäismaalajit jakaantuvat seuraavasti:
Lajittuneet maalajit – veden (esimerkiksi savi) tai tuulen (esimerkiksi lentohiekka) lajittelemia
Hienorakeiset maalajit – hienoainesta (≤ 0,06 mm) ≥ 50 painoprosenttia
Karkearakeiset maalajit – hienoainesta < 50 painoprosenttia
Osittain lajittuneet maalajit – moreeneita, joissa jotakin maalajitetta on selvästi muita runsaammin
Lajittumattomat maalajit (moreenimaalajit)
Maa-aineksen raekoko selvitetään seulomalla se seulasarjalla. Kun seulonnan tuloksista piirretään graafinen käyrä (rakeisuuskäyrä), nähdään minkä raekoon kohdalle osuu läpäisyprosentti 50. Tämä raekoko eli keskiläpimitta ilmaistaan tunnuksella d50. Raekokosuhde Cu on raekoko läpäisyprosentin 60 kohdalla jaettuna raekoolla läpäisyprosentin 10 kohdalla eli d60 / d10. Maalaji on tasarakeinen, jos sen raekokosuhde on ≤ 5, sekarakeinen, jos sen raekokosuhde on > 5...15 ja suhteistunut, jos sen raekokosuhde on > 15.
Maalajia nimettäessä todetaan ensin onko maa-aineksessa yli vai alle 20 painoprosenttia eloperäistä ainesta. Seuraavaksi tutkitaan kivennäismaalajien läpäisyprosenttia 50 vastaava raeläpimitta d50. Savet nimetään kuitenkin saveksen määrän perusteella. Lopuksi katsotaan taulukon lajitepitoisuusehtoihin sopiva nimi. Hiekan ja hiekkamoreenin välillä taulukko ei ole yksiselitteinen, joten niiden välillä täytyy tarkastella myös syntytapaa.
| Geotekninen maalajiluokitus  |
| --- | --- | --- | --- | --- | --- | --- | --- |
| Maalajiryhmä | Maalaji | Lyhenne | Lajitteen määrä p-% | Lajitteen määrä p-% | Lajitteen määrä p-% | Eloperäistä ainesta p-% | Raekoko d50 mm |
| Maalajiryhmä | Maalaji | Lyhenne | Savi ≤ 0,002 mm | Hienoaines ≤ 0,06 mm | Sora >2...60 mm | Eloperäistä ainesta p-% | Raekoko d50 mm |
| Eloperäiset maalajit | — | E | — | — | — | > 20 | — |
| Eloperäiset maalajit | Humusmaa (kasvukerros) | Hm | — | — | — | > 20 | — |
| Eloperäiset maalajit | Muta (vesistöissä) | Mu | — | — | — | > 20 | — |
| Eloperäiset maalajit | Turve | Tv | — | — | — | > 40 | — |
| Eloperäiset maalajit | Lieju | Lj | — | — | — | > 20 | — |
| Eloperäiset maalajit | Savinen lieju | saLj | > 10...30 | — | — | > 6...20 | — |
| Eloperäiset maalajit | Silttinen lieju | siLj | ≤ 10 | 30...< 50 | — | > 6...20 | — |
| Hienorakeiset maalajit (lajittuneita) | — | H | — | ≥ 50 | — | ≤ 21 | — |
| Hienorakeiset maalajit (lajittuneita) | Savi | Sa | ≥ 30 | ≥ 50 | — | ≤ 2 | — |
| Hienorakeiset maalajit (lajittuneita) | Laiha savi | laSa | > 30...50 | ≥ 50 | — | ≤ 2 | — |
| Hienorakeiset maalajit (lajittuneita) | Lihava savi | liSa | > 50 | > 50 | — | ≤ 2 | — |
| Hienorakeiset maalajit (lajittuneita) | Liejuinen savi | ljSa | ≥ 30 | ≥ 50 | — | > 2...6 | — |
| Hienorakeiset maalajit (lajittuneita) | Siltti | Si | < 30 | ≥ 50 | < 5 | ≤ 2 | ≤ 0,06 |
| Hienorakeiset maalajit (lajittuneita) | Liejuinen siltti | ljSi | < 30 | ≥ 50 | < 5 | > 2...6 | ≤ 0,06 |
| Hienorakeiset maalajit (lajittuneita) | Hiekkainen siltti | hkSi | < 30 | ≥ 50 | < 5 (hiekkaa 30...50) | ≤ 2 | ≤ 0,06 |
| Karkearakeiset maalajit (lajittuneita) | — | K | — | < 50 | ≤ 50 | — | > 0,06 |
| Karkearakeiset maalajit (lajittuneita) | Hiekka | Hk | — | < 50 | ≤ 50 | — | > 0,06...2 |
| Karkearakeiset maalajit (lajittuneita) | Silttinen hiekka | siHk | — | < 50 (silttiä 30...< 50) | ≤ 50 | — | > 0,06...2 |
| Karkearakeiset maalajit (lajittuneita) | Sorainen hiekka | srHk | — | < 50 | 30...< 50 | — | > 0,06...2 |
| Karkearakeiset maalajit (lajittuneita) | Sora | Sr | — | < 5 | > 50 | — | > 2 |
| Karkearakeiset maalajit (lajittuneita) | Hiekkainen sora | hkSr | — | < 5 | > 50 (hiekkaa 30...< 50) | — | > 2 |
| Karkearakeiset maalajit (lajittuneita) | Somero | — | — | < 5 | (kiviä 10...50) | — | > 2 |
| Karkearakeiset maalajit (lajittuneita) | Kivikko | Ki | — | < 5 | (kiviä > 50) | — | > 2 |
| Karkearakeiset maalajit (lajittuneita) | Louhikko | Lo | — | < 5 | (lohkareita > 50) | — | > 2 |
| Moreenimaalajit (lajittumattomia) | — | M | — | ≥ 5 | ≥ 5 | — | — |
| Moreenimaalajit (lajittumattomia) | Silttimoreeni | SiMr | — | ≥ 50 | ≥ 5 | — | ≤ 0,06 |
| Moreenimaalajit (lajittumattomia) | Hiekkainen silttimoreeni | hkSiMr | — | ≥ 50 | ≥ 5 (hiekkaa ≥ 30) | — | ≤ 0,06 |
| Moreenimaalajit (lajittumattomia) | Hiekkamoreeni | HkMr | — | 5...50 | 5...50 | — | > 0,06...2 |
| Moreenimaalajit (lajittumattomia) | Silttinen hiekkamoreeni | siHkMr | — | 5...50 (silttiä ≥ 30) | 5...50 | — | > 0,06...2 |
| Moreenimaalajit (lajittumattomia) | Sorainen hiekkamoreeni | srHkMr | — | 5...50 | ≥ 30 | — | > 0,06...2 |
| Moreenimaalajit (lajittumattomia) | Soramoreeni | SrMr | — | ≥ 5 | > 50 | — | > 2 |
| Moreenimaalajit (lajittumattomia) | Hiekkainen soramoreeni | hkSrMr | — | ≥ 5 | > 50 (hiekkaa ≥ 30) | — | > 2 |
Lisämääreitä ovat maalajin kivisyys, lohkareisuus ja turpeen puisuus. Tietoa tarvitaan maalajien käyttöä ja kaivutöitä varten.
kivetön (Ki 1) kiviä ≤ 10 painoprosenttia
kivinen (Ki 2) kiviä > 10...30 painoprosenttia
runsaskivinen (Ki 3) kiviä > 30 painoprosenttia
lohkareeton (Lo 1) lohkareita ≤ 10 painoprosenttia
lohkareinen (Lo 2) lohkareita > 10...30 painoprosenttia
runsaslohkareinen (Lo 3) lohkareita > 30 painoprosenttia
puuton (Pu 1) kantoja ja puujätettä ≤ 10 tilavuusprosenttia
puinen (Pu 2) kantoja ja puujätettä > 10...30 tilavuusprosenttia
runsaspuinen (Pu 3) kantoja ja puujätettä > 30 tilavuusprosenttia
Maalajeja kuvailtaessa voidaan käyttää apuna myös niiden rakeiden muotoa, plastisuutta, tiiviyttä, leikkauslujuutta, konsolidaatiotilaa, sensitiivisyyttä, vesipitoisuutta ja routivuutta.
Ruotsin ja Saksan (DIN) maalajiluokitukset ovat melko samanlaisia Suomen GEO-luokituksen kanssa. Muita maalajiluokituksia ovat USCS (Unified Soil Classification System), AASHTO (American Association of State Highway and Transportation Officials) ja FAA (Federal Aviation Agency). Muita maaperän ja kallioperän luokituksia ovat rakennusgeologinen kallioluokitus, maalajien kaivuluokitus ja pientalon rakennuspohjan suunnitteluluokitus.